[{"text_idx": "#000001", "text": "C\u0302u vi volas helpi al TEJO kaj g\u0302iaj landaj sekcioj kreski en sia junulara agado per subvenciitaj projektoj? C\u0302u vi interesig\u0302as pri financaj ebloj por TEJO kiel internacie funkcianta organizo kaj pri specifaj fondusoj disponeblaj por antau\u0306enigi la projektojn de via organizaj\u0302o? C\u0302u vi volas inters\u0302ang\u0302i ideojn kaj helpi en la kreado de bonaj praktikoj en la financado kaj efektivigado de niaj projektoj? Alig\u0302u al nia interesgrupo pri projektoj kaj subvencipetoj kaj esploru pri kiel realigi nian junularan laboron!"}, {"text_idx": "#000002", "text": "La celo de tiu grupo estas stimuli bezonatajn kaj konstruajn diskutojn kaj inters\u0302ang\u0302ojn kaj ene de TEJO kaj en aliaj junularaj organizoj pere de informado rilate al fondusoj kaj aliaj subvenciaj metodoj. Ni strebas al kundivido kaj efektivigado de la plej bonaj praktikoj kaj al trejnado pri aliro al kono kaj iloj rilate al subvencipetado. Pere de tiu grupo, eblas ankau\u0306 trovi partnerojn por kunaj projektoj kaj por kunverkado de kandidatig\u0302oj por subvencioj."}, {"text_idx": "#000003", "text": "La laborgrupo disponos je materialoj por prepari sin, kaj havos aktualajn alvokojn kaj elektitajn projektojn. Ni uzos komunajn dosierujojn por labori kaj komunikos pere de retpos\u0302to, Google hangouts, skajpalvokoj."}, {"text_idx": "#000004", "text": "La membroj de la laborgrupo estas invititaj al la retaj diskutoj, konsultoj kaj kunsidoj. Ili kontribuas lau\u0306 siaj kapabloj en la aktivecoj de la laborgrupo. Ni kune decidas kiom ofte kaj je kiu horo ni kunsidos."}, {"text_idx": "#000005", "text": "La laborgrupo estas medio en kiu c\u0302iuj povos respekteme kundividi konojn, konsiletojn, opiniojn kaj spertojn."}, {"text_idx": "#000006", "text": "Ni volas kunigi junajn laboristojn, junajn estrojn, studentojn kaj volontulojn kiuj agadas en TEJO, en asocioj au\u0306 organizoj kiuj estas partneroj de TEJO, au\u0306 en aliaj junularaj organizoj kiuj havas komunajn valorojn kun TEJO. Bonvenas spertuloj pri subvencipetado kaj ankau\u0306 homoj kiuj volas lerni."}]